Sául a ngábə́ ókala... éyɔŋ a bə́de ǹkúkúmá; ńdɔ a ngádzóe Ísraɛ̂l á táŋ mim̀bú míbɛ̄. 2Sául a ngátɔ́b bod á Ísraɛ̂l miǹtɛd məwóm mə́lɛ́. Bə́ ngábə́ tɔá ai Sául bakúda bə́bɛ̄ á Mikmas ai a ǹkǒl Béthel. Akúda m̀bɔ́g á tɔá ai mɔ́n wōē Yonathán á Givéa Bényamín, a dzogé ébá bə́sə bəvɔ́g nə́ bə́ kə bâkə a bibə̌m byábán. 3Ńdɔ Yonathán a ngákə wé ásū zɔa Bəfilístǎ yā Gɛva, fwé ē kə́ kwí á Bəfilísta nâ Ísraɛ̂l bə́bɛ̄n édzoe. Ńdɔ̄ á Sául a ngábénde nâ bə́ lɔŋ tɔ́ŋ ai ǹnam ósə. 4Ńdɔ fɔ́ɔ́ bə́sə̄ bə́ ngáwóg é fwé nyí naa: “Ísraɛ̂l a wé ásū zɔa Bəfilísta. Ńdɔ Bəfilísta báwōg bɔ abé.” Bod bə́ mān fɔ̄ɔ̄ tógan á mvús Sául á Gilgal. 5Ńdɔ fɔ́ɔ́ Bəfilísta bə́ ngáman komozǎn bītá: Bikálíg, bakúda məwóm mə́lɛ́, bikabilí bakúdā bə́saman. Zəzə̌ bod abím fɔ́ɔ́ anə́ ńsə́ləg yā ńtāg máŋ, bə́ sɔ́ɔ́ bə̌m ńkān á Mikmas, á mə̄kwí mə́ dzób yǎ Beth Awɛn. 6Á yén Ísraɛ̂l bə́ ngáyén naa bə́ ńtə́lə yǎ ókəkad amú wɔ̄ŋ ó ngábə́ bələ́ bod, bə́ ngákə fɔ́ɔ́ básɔbɔ á mīḿbóg ai á mim̀bǐl, ai á mim̀bǎn míńkóm, á bíbɛ̄, á bīlíg bitam. 7Bə́ dāŋá fɔ̄ɔ̄ óswé Yórdan bə́ kələ á ńnǎm Gath ai á ńnǎm Galaad, ábōg yā Sául a ngábə́ á Gilgal, é bod bə́sə̄ yā bə́ toŋo nyé bə́ ngakɔn fɔ́ɔ́ wɔ̄ŋ. 8A ngáyanga məlú zamgbál, a kələ kwí ábōg yā Samuɛ̂l a ngákag. Hədá Samuɛ̂l təge sɔ́ á Gilgal. Bod bə́ ngáman fɔ́ɔ́ tūb. 9Sául nyé nâ: “Zǎn ai ma mə́túnuŋa bádígi ai éma mə́ élad.” Ńdɔ̄ nyémēn á ngāvə́ mə́túnuŋa bádígi. 10Sául a kódógo fɔ́ɔ́ mān və́ mə́túnuŋa bádígī nálā Samuɛ̂l a vámá. Sául a kə́ tóban ai nyé á zēn nâ a sug nyé. 11Samuɛ̂l nyé nâ: “Dzé ō bɔ̄ dzī ?” Sául nyé nâ: “Mə yén ḿból bod bə́ və́ man ma túb, wǎ təge sɔ́ ábōg ó ngākag, Bəfilísta bɔ̂ bə́ man yǎ fə kóan á Mikmas.